Jou werk gaan uit jou hande uit die wye wêreld in en jou roem of jou blaam gaan daarmee saam, maar jy bly agter. Net maar, môre en oormôre sal jy jou prys kan vra of jy sal bly wees om die prys van jou klandisie te neem nadat jou vorige werk in jou guns of teen jou getuig het. Begin maar klein en onbekend en onder baie teleurstelling en ontmoediging: diegene wat die dinge behoef wat jy kan verskaf, sal nie wegbly omdat hulle jou haat of toestroom omdat hulle jou liefhet nie; jy is vir hulle 'n werksman en niks anders nie, en as jy 'n goeie is sal hulle nie veel van 'n keuse hê nie want daar sal maar min wees van jou soort.
As jy 'n slegte is, sal hulle onder hulle eie vriende en familie genoeg van die soort kan kry en liewer dáár die voorkeur gee.
Ek het eenmaal by 'n ou veeboer gekom om 'n hamel te koop, en hy het my na sy kraal geneem en deur die trop geloop en weer agteruit, en heen en weer en kruis en dwars, en hy kon nie 'n slagding na sy sin kry om vir my te vang nie.
"Maar Oom," sê ek, "die skape is almal so spekvet dat Oom nie hoef uit te soek nie. Vang voor die voet en ek sal tevrede wees."
"Dis nie dit nie, neef Kerneels. Ek gun jou 'n skaap en ek wil jou 'n goeie laat kry, maar hier is nie één wat ek dit oor my hart kan kry om af te staan nie."
Hy was so gesteld op sy vee dat hy hulle te lief had om van die hand te sit. En so sal jy hier en daar 'n timmerman kry wat met liefderyke hand die klerekas wat jy gekoop het, op jou wa laai en dit staan en agterna kyk so ver as hy die wa kan sien wegry. Hy is 'n ambagsman daardie: hy het sy handewerk lief. Elke artikel wat hy maak is 'n nuwe skoonheid waarvan hy die skepper is: dis syne en 'n ander kon dit nie só gemaak het nie want sy siel het hy daarin uitgegiet. So 'n ambagsman is die gelukkigste mens op die aarde. Sy arbeid is sy lewenslus. Sy hardste werksdag is sy keurigste vakansie. Nie om die prys of die loon nie – die loon kry hy van die eerste krul wat hy afskaaf tot die laaste – maar om die heerlikheid van sy werk, werk hy. Hy sal jou 'n harde prys vra want die ding wat jy van hom neem gaan van sy hart af. Maar hy sal die prys kry want hy het 'n monopolie: daar is nie die gelyke van sy ware in die ope mark nie. En jy sal die prys gee want die duur ding sal vir jou 'n goedkoop ding wees.